《题李天莹宪副菜苗瓜瓞图》
明代·苏葵

汉阴旧事今如何，东陵门外多新波。桔槔不用土膏沃，百草安新争阳和。

畦中甘瓜蔓初长，畦畔嘉蔬叶如掌。旋凭蔬叶荫瓜根，雨露常时默培养。

芃芃四畔无藜莠，引蔓千寻正连亩。莫言近本手可围，明月离离大如斗。

梁亭夜灌无人知，眼前庆泽凭周诗。公家积德自先叶，更见茁茁兰芽奇。

公侯滚滚徐卿子，聃耳云仍亦如此。绳绳须究画工情，肉食休忘菜根旨。

作者简介：广东顺德人，字伯诚。成化二十三年进士。弘治中以翰林编修升江西提学佥事。性耿介，不谄附权贵。为太监董让陷害，理官欲加之刑。诸生百人拥入扶葵去，事竟得雪。在任增修白鹿书院。官至福建布政使。有《吹剑集》。